**Svjetski dan šuma – 21. ožujka**

Svake godine 21. ožujka započinje proljeće, ali obilježava se i Svjetski dan šuma.

Šuma je životna zajednica drveća, grmlja, gljiva i šumskih životinja. Danas šume zauzimaju 30 % kopna, a prije nego su se počele krčiti zauzimale su čak 60 % kopna.

Nekoć je gotovo cijeli teritorij Republike Hrvatske bio prekriven šumom. Danas je šumom prekriveno oko 47 % teritorija. Najšumovitija područja su Gorski kotar i Lika.

Šume su glavni izvor hrane, dom i sklonište mnogim životinjama. Ljudi su odavno spoznali veliku gospodarsku i prirodnu vrijednost šuma. Drvo se upotrebljava kao ogrjev, građevinski materijal, za proizvodnju papira, izradu namještaja itd. A kako bi se oslobodio prostor za obradive površine ili za gradnju naselja i prometnica, mnoge su šume iskrčene.

Šume sprječavaju eroziju (gubitak tla), vodom ili vjetrom jer drveće bogato razgranatim korijenjem zadržava čestice tla. Šume smanjuju snagu vjetra i štite od buke i prašine.

Zbog transpiracije, utječu na ciklus kruženja vode u prirodi, a time i na klimu nekog kraja. Fotosintezom smanjuju količinu ugljikova dioksida u zraku i proizvode velike količine kisika. Prosječno stablo kroz godinu proizvede dovoljno kisika za četveročlanu obitelj. Ono iz zraka iskoristi 12 kilograma ugljikova dioksida. Za šume kažemo da su pluća planeta Zemlje.

Osim toga, mnoge su šumske biljke jestive, a neke imaju i ljekovita svojstva.

Šume se štite pravilnim gospodarenjem. To znači da se šumska gospodarstva iskorištavaju, ali da se istodobno šuma njeguje i pomlađuje (pošumljava). Osim pravilnog gospodarenja, treba provoditi i zaštitu šuma.

Svi mi možemo radi zaštite šuma skupljati i odlagati stari papir u posebne, plave spremnike. Taj će se papir reciklirati tj. od starog papira posebnim postupkom proizvesti novi papir. Svaka tona recikliranog papira spasi 17 stabala od rušenja. Pritom se znatno štedi energija i voda, čuvaju šume i smanjuje se onečišćenost okoliša.