**Svjetski dan šuma – 21. ožujka**

Svake godine 21. ožujka započinje proljeće, ali obilježava se i Svjetski dan šuma. Šuma je životna zajednica drveća, grmlja, gljiva i šumskih životinja. Najšumovitija područja Hrvatske su Gorski kotar i Lika.

Šume su glavni izvor hrane, dom i sklonište mnogim životinjama. Drvo se upotrebljava kao ogrjev, građevinski materijal, za proizvodnju papira, izradu namještaja itd. A kako bi se oslobodio prostor za obradive površine ili za gradnju naselja i prometnica, mnoge su šume iskrčene.

Šume sprječavaju gubitak tla, vodom ili vjetrom jer drveće bogato razgranatim korijenjem zadržava čestice tla. Šume smanjuju snagu vjetra i štite od buke i prašine.

Utječu na ciklus kruženja vode u prirodi, a time i na klimu nekog kraja. Fotosintezom smanjuju količinu ugljikovog dioksida u zraku i proizvode velike količine kisika. Prosječno stablo kroz godinu proizvede dovoljno kisika za četveročlanu obitelj. Za šume kažemo da su pluća planeta Zemlje. Osim toga, mnoge su šumske biljke jestive, a neke imaju i ljekovita svojstva.

Svi mi možemo radi zaštite šuma skupljati i odlagati stari papir u posebne, plave spremnike kako bi se papir reciklirao.